CELEX: 32021R0114
Language: sk
Date: 2020-09-25 00:00:00
Title: Delegované nariadenie Komisie (EÚ) 2021/114 z 25. septembra 2020, ktorým sa menia prílohy II a III k nariadeniu Európskeho parlamentu a Rady (EÚ) č. 978/2012, pokiaľ ide o Arménsko a Vietnam

2.2.2021   
               
               
                  SK
               
               
                  Úradný vestník Európskej únie
               
               
                  L 36/5
               
            
         DELEGOVANÉ NARIADENIE KOMISIE (EÚ) 2021/114
         z 25. septembra 2020,
         ktorým sa menia prílohy II a III k nariadeniu Európskeho parlamentu a Rady (EÚ) č. 978/2012, pokiaľ ide o Arménsko a Vietnam
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 978/2012 z 25. októbra 2012, ktorým sa uplatňuje systém všeobecných colných preferencií a zrušuje nariadenie Rady (ES) č. 732/2008 (1), a najmä na jeho článok 5 ods. 3 a článok 10 ods. 5,
         keďže:
         
                     (1)
                  
                  
                     V článku 4 nariadenia (EÚ) č. 978/2012 sa stanovujú kritériá udeľovania colných preferencií v rámci všeobecného opatrenia všeobecného systému preferencií (ďalej len „VSP“).
                  
               
                     (2)
                  
                  
                     V nariadení (EÚ) č. 978/2012 sa stanovuje, že výhody na základe VSP nemá využívať krajina, ktorú Svetová banka klasifikovala ako krajinu s vysokými alebo nadpriemernými príjmami počas troch po sebe nasledujúcich rokov, ani krajina, ktorá využíva výhody z dohody o zvýhodnenom prístupe na trh, ktorá poskytuje rovnaké alebo lepšie colné preferencie ako VSP v podstate pre celý obchod.
                  
               
                     (3)
                  
                  
                     Zoznam zvýhodnených krajín podľa VSP sa stanovuje v prílohe II k nariadeniu (EÚ) č. 978/2012. V súlade s uvedeným nariadením má Komisia každý rok do 1. januára preskúmať prílohu II s cieľom zmeniť štatút krajín uvedených v zozname podľa kritérií stanovených v článku 4 uvedeného nariadenia.
                  
               
                     (4)
                  
                  
                     Podľa nariadenia (EÚ) č. 978/2012 krajine zvýhodnenej podľa VSP a hospodárskym subjektom sa má poskytnúť dostatočný čas na riadne prispôsobenie sa zmene v štatúte krajiny v rámci VSP. VSP by sa preto mal uplatňovať naďalej, a to počas jedného roka od dátumu nadobudnutia účinnosti rozhodnutia, ktorým sa zvýhodnená krajina odstraňuje zo zoznamu zvýhodnených krajín podľa VSP na základe článku 4 ods. 1 písm. a) a počas dvoch rokov od dátumu uplatňovania dohody o zvýhodnenom prístupe na trh na základe článku 4 ods. 1 písm. b).
                  
               
                     (5)
                  
                  
                     Svetová banka klasifikovala Arménsko ako krajinu s nadpriemernými príjmami v rokoch 2018, 2019 a 2020. Arménsko už nespĺňa požiadavky na štatút zvýhodnenej krajiny podľa VSP v súlade s článkom 4 ods. 1 písm. a) nariadenia (EÚ) č. 978/2012 a malo by sa odstrániť zo zoznamu zvýhodnených krajín podľa VSP v prílohe II k uvedenému nariadeniu, a to s účinnosťou od 1. januára 2022.
                  
               
                     (6)
                  
                  
                     V článku 9 ods. 1 nariadenia (EÚ) č. 978/2012 sa stanovujú osobitné kritériá oprávnenosti, ktoré musia zvýhodnené krajiny podľa VSP splniť, aby im mohli byť poskytnuté colné preferencie podľa osobitného stimulačného opatrenia pre trvalo udržateľný rozvoj a dobrú správu vecí verejných (ďalej len „VSP+“). Zoznam zvýhodnených krajín podľa VSP+ sa stanovuje v prílohe III k nariadeniu (EÚ) č. 978/2012.
                  
               
                     (7)
                  
                  
                     Arménsko v dôsledku toho, že od 1. januára 2022 prestane byť zvýhodnenou krajinou podľa VSP, by nemalo viac byť ani zvýhodnenou krajinou podľa VSP+ podľa článku 9 ods. 1 nariadenia (EÚ) č. 978/2012. Arménsko by sa preto malo odstrániť z prílohy III k uvedenému nariadeniu, a to s účinnosťou od 1. januára 2022.
                  
               
                     (8)
                  
                  
                     Dohoda o zvýhodnenom prístupe na trh sa na Vietnam začala uplatňovať 1. augusta 2020. V súlade s článkom 4 ods. 1 písm. b) nariadenia (EÚ) č. 978/2012 by sa Vietnam mal takisto odstrániť z prílohy II k uvedenému nariadeniu. V súlade s precedensmi v porovnateľných prípadoch a s cieľom zabezpečiť právnu istotu a predísť zbytočnej administratívnej záťaži by sa malo odstránenie Vietnamu z prílohy II uplatňovať od 1. januára 2023,
                  
               PRIJALA TOTO NARIADENIE:
         
            Článok 1
            Nariadenie (EÚ) č. 978/2012 sa mení takto:
            
                        1.
                     
                     
                        V prílohe II sa pod nadpisom „Zvýhodnené krajiny podľa všeobecného opatrenia uvedeného v článku 1 ods. 2 písm. a)“ zo stĺpca A odstraňujú tieto abecedné kódy a zo stĺpca B tieto príslušné názvy krajín:
                        
                                    a)
                                 
                                 
                                    AM Arménsko
                                 
                              
                                    b)
                                 
                                 
                                    VN Vietnam
                                 
                              
                  
                        2.
                     
                     
                        V prílohe III sa v stĺpci A vypúšťa tento abecedný kód a v stĺpci B táto príslušná krajina:
                        AM Arménsko
                     
                  
         
            Článok 2
            Toto nariadenie nadobúda účinnosť 1. januára 2021.
            Článok 1 ods. 1 písm. a) a článok 1 ods. 2 sa uplatňujú od 1. januára 2022.
            Článok 1 ods. 1 písm. b) sa uplatňuje od 1. januára 2023.
         
         
            Toto nariadenie je záväzné v celom rozsahu a priamo uplatniteľné vo všetkých člens
            V Bruseli, 25. septembra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 303, 31.10.2012, s. 1.